Ngohe Aromatawai: Mauri tū, mauri ora

**Paerewa Paetae Ngā Toi Puoro 91862:** Te kōtuitui i ngā āhuatanga toi taketake o ngā toi puoro hei waihanga mahi toi motuhake

**Aronga:** NgāToi Puoro 3.3A v1

**Whiwhinga:** 4

**Te Horopaki**

Ko tāu nā mahi he whakarite titonga puoro mō tētahi kaupapa e hāngai ana ki te horopaki o te oranga tangata.

Māu e kōwhiri te kaupapa. Ka tīkina ngā āhuatanga toi puoro huhua noa hei rourou mai, hei whakamāori i ō whakaaro mō tō kaupapa.

He mahi takitahi tēnei. Ka aromatawaingia tāu āhei ki te whakaranu oro kia puta tētahi titonga puoro motuhake.

**Hei Mahi**

Rangahaua ngā momo titonga puoro huhua noa hei tīmatanga māu. Ka matapaki koutou ko te akomanga i ngā hua kia puta i te rangahau, arā, ko ngā momo puoro, ko ngā tukanga, ngā huānga me ngā pūkenga toi puoro.

Tīpakohia te kaupapa mō tāu titonga puoro.

Rangahaua ngā kōrero e hāngai ana ki tō kaupapa.

Whakamāramatia mai ngā whakaaro hōhonu e hāngai ana ki tō kaupapa.

Whakatakotoria he oro hei taki i te titonga puoro motuhake, oro Māori mai, oro auraki mai, oro nō iwi taketake kē rānei. Ka whakamārama mai i te tikanga o ngā oro, tautohu i ngā panonitanga me ngā tāpiringa kia kitea tōna hanga mai i te tīmatanga tae noa ki tōna mutunga. Ka kōtuitui i ngā āhuatanga toi taketake, ka whakamāori hoki i tō kaupapa mā te oro.

Puritia ēnei kōrero katoa ki tētahi hautaka.

Ka oti, whakakotahi mai i tō titonga puoro motuhake hei whakaputanga.

**Taunakitanga:** **Ngā Toi Puoro 91862 Mauri tū, mauri ora**

|  |  |  |
| --- | --- | --- |
| **Taunakitanga mō te Paetae**  | **Taunakitanga mō te Kaiaka**  | **Taunakitanga mō te Kairangi**  |
| Ka tika te whakamahi i ngā āhuatanga toi taketake hei hanga i te mahi toi motuhake. Ka whakamahi i ngā huānga e tika ana ki te tuku whakaaro e hāngai ana ki tētahi kaupapa/horopaki rānei.*Hei tauira* *Kua rangahaua ngā āhuatanga toi taketake hei hanga i tētahi toi motuhake.**Kua whakaatu i ngā huānga tika mō te titonga kia Māori ai te hanga.* *Kua whakaatu i te kaupapa o te titonga puoro.* *Kua whakaranu i ngā oro ki tētahi whakatakotoranga puoro, hei tauira, te raupapa o te kaupapa o ngā oro, ngā piki me ngā heke o te oro puoro i ngā wāhi e tika ana.* | Ka auaha te whakamahi i ngā āhuatanga toi taketake hei hanga i te mahi toi motuhake. Ka āta whakamahi i ngā huānga e tika ana ki te whakahua whakaaro e hāngai ana ki tētahi kaupapa/horopaki. *Hei tauira:**Kua puta mai te auahatanga, he whakaaro kāore anō kia kitea i roto i ngā mahi toi puoro, ā, he rerekē, he ngāwari te whai.* *Kua noho ngātahi ngā whakaaro o ngā huānga ahakoa nō hea hei whakamana i te titonga puoro, hei ārahi hoki i te kaitito, hei tauira, te tāpiringa o tētahi taonga puoro hei whakaniko i te titonga.* *Kua kitea te auahatanga o te ākonga i roto i tōna whakamārama i ngā oro me te whakatinana ā-puoro.* | Ka nanakia te whakamahi i ngā āhuatanga toi taketake hei hanga i te mahi toi motuhake. Ka āta whakamahi i ngā huānga e tika ana ki te whakahua whakaaro hōhonu e hāngai ana ki tētahi kaupapa/horopaki rānei.*Hei tauira:**Kua whakamahi i tētahi auahatanga toi taketake kia hanga titonga hou.**He hōhonu ngā whakaaro o te titonga e whakaatu ana i ngā huānga e tika ana.* *Ka tika te wairua o te titonga puoro e whakaemi ana i ngā āhuatanga katoa o ngā toi puoro, arā, ko ngā oro, te rere me te tangi o ngā oro, ngā puoro, te aha rānei.**Kua mau te hinengaro ki ngā huānga toi puoro, kua mau te ngākau ki ngā whakaaro hōhonu. Hei tauira, he kaupapa e whakanui ana i tētahi wāhanga o te ahurea Māori.* |